Foto: Index



POREZNA UPRAVA utvrdila je da Thompson 2007. godine nije prijavio prihod od 3,69 milijuna kuna te poslala rješenje prema kojemu je morao uplatiti oko 1,2 milijuna. Thompson se prvo žalio, a zatim i tužio Poreznu upravu Upravnom sudu. Nakon što mu je žalba odbijena, Thompson je uplatio traženi novac kako ne bi bio ovršen, no postupak na sudu je nastavljen.

"Marko Perković državi ne duguje porez, niti ga je ikada dugovao i to ćemo dokazati na Upravnom sudu kojem smo dostavili sve dokumente i ugovore koje je Porezna uprava ignorirala. Sve ostalo ne želim komentirati dok Upravni sud koji je neovisno tijelo ne donese svoju presudu", izjavio je tada pjevačev odvjetnik Vatroslav Šego.



Prije nekoliko tjedana, Upravni sud odlučio je protiv Thompsona. Da je sud utvrdio kako Thompson ipak nije bio dužan, država bi mu morala vratiti iznos uvećan za kamatu od 12 posto, što iznosi oko 1,35 milijuna kuna.

Tekst se nastavlja ispod oglasa

Porezna uprava pjevaču je pronašla nesrazmjer u prihodima od 2,3 milijuna kuna 2007., iste godine kada je od HDZ-a Thompson navodno dobio više od pola milijuna eura da ne pjeva u predizbornoj kampanji. Pjevač je to u sudskom postupku Fimi media oštro demantirao. Što se tiče nesrazmjera od 2,344.500 kuna Thompson je značajne prihode za 2007. poreznicima opravdavao posudbama, odnosno povratom posuđenog novca od osoba iz inozemstva te zajedničkim ulaganjem u nekretninu u Remetama s dvojicom partnera. Upravo potonje ulaganje od 360.000 eura u drugostupanjskom postupku pred Ministarstvom financija nije mu priznato, već je taj iznos uzet kao dodatni prihod po kojoj mu je razrezan porez i prirez od 1,2 milijuna kuna.



U obrazloženju Upravnog suda stoji kako je postupanje Porezne uprave bilo u potpunosti u skladu s zakonom te da Thompson svoje tvrdnje nije dokazao. Također, dodaje se kako je nelogična Thompsonova tvrdnja da se sam upisao kao vlasnik na kupljenom zemljištu kako ortaci ne bi morali plaćati dodatni porez na promet nekretnina te da je Thompson bio obvezan državi platiti porez na promet nekretnina.



"Nekima se vjeruje na riječ, a meni ni na dokumentaciju. Ja i moja obitelj izloženi smo velikom pritisku jer se manipulira javnošću i pokušava me se prikazati kao poreznom neplatišu. A ja porez nisam dužan i nema nikakve veze s tim", izjavio je Thompson kada je cijeli slučaj izašao u javnost.



Popularni pjevač Poreznu upravu je optužio za kršenje zakona. Zamjerao im što su informacije o njegovim dugovima curile u medije. "Za sve pozive iz Porezne uprave, sve zapisnike najprije sam saznao iz medija", tvrdi Thompson.